เก็งข่าวคิวอี3ดึงบาทแข็ง
ธปท.ยันไม่ใช่เงินทุนไหลเข้า วิกฤตยุโรปไม่ระคายผิวศก.
5 ก.ย. 2555

ธปท.ยันไม่ใช่เงินทุนไหลเข้า วิกฤตยุโรปไม่ระคายผิวศก.
ธปท.ชี้เงินบาทผันผวนแข็งค่าตามสถานการณ์สหรัฐยุโรปของนักลงทุน ยันไม่ได้ไหลเข้า
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การที่ค่าเงินบาทเคลื่อนไหวปรับแข็งค่าเข้าใกล้ระดับ 31 บาทต่อเหรียญสหรัฐ ในขณะนี้ไม่ได้เกิดขึ้นจากเงินทุนไหลเข้าประเทศไทยแต่อย่างใด แต่เป็นผลมาจากนักลงทุนต่างชาติคาดการณ์เกี่ยวกับการแก้ปัญหาเศรษฐกิจในต่างประเทศทั้งในสหรัฐและยูโรโซน 
นายประสาร กล่าวว่า ขณะนี้นักลงทุนคาดการณ์ว่า ธนาคารกลางของสหรัฐจะออกมาตรการผ่อนคลายเชิงปริมาณ (คิวอี 3) ภายหลังนายเบน เบอร์แนนคี ประธานธนาคารกลางสหรัฐ (เฟด) ออกมาพูดถึงแนวทางการแก้ปัญหาของธนาคารกลาง




 
นอกจากนี้ การที่ศาลรัฐธรรม นูญของเยอรมนีจะตัดสินการจัดตั้งกองทุนกลไกรักษาเสถียรภาพยุโรป (อีเอสเอ็ม) ว่า ขัดรัฐธรรมนูญหรือไม่ ในวันที่ 12 นี้ ก็ทำได้นักลงทุนก็คาดการณ์ว่า ถ้าศาลตัดสินให้อีเอสเอ็มปล่อยเงินอัดฉีดได้ สถานการณ์ในยูโรก็น่าจะดีขึ้น 
นายประสาร กล่าวว่า การคาดการณ์ดังกล่าวส่งผลให้ตลาดเงินผันผวน เพราะทำให้ค่าเงินยูโรแข็งค่าขึ้น เงินเหรียญสหรัฐอ่อนค่าลงและมีผลให้ค่าเงินบาทผันผวนตามสกุลเงินหลักเหล่านี้ไปด้วย
“ค่าเงินบาทผันผวนตามข่าวคราวที่เกิดขึ้น แต่ก็ไม่ได้ผันผวนหรือแข็งค่ารุนแรงมากกว่าสกุลอื่นในภูมิภาค เมื่อค่าเงินหลัก เช่น เงินยูโรแข็งค่า เงินเหรียญสหรัฐอ่อนค่า ค่าเงินบาท ซึ่งเป็นสกุลเล็กก็ผันผวนตามและแข็งค่าตามยูโร ไม่ได้แข็งเพราะเงินทุนต่างชาติไหลเข้าไทยมากเป็นพิเศษ” นายประสาร กล่าว
ผู้ว่าการ ธปท. กล่าวว่า สถานการณ์เศรษฐกิจโลกในขณะนี้เริ่มกระทบภาคส่งออกของไทยมากขึ้น รวมถึงกระทบการนำเข้าบ้าง แต่ยังไม่รุนแรงถึงขั้นกระทบการขยายตัวของเศรษฐกิจภายในประเทศของไทย เพราะการบริโภคอุปโภค การลงทุนในประเทศยังขยายตัวได้ต่อเนื่อง
ขณะที่สินเชื่อในระบบธนาคารพาณิชย์ของไทยก็ยังขยายตัวสูง สะท้อนจากระบบธนาคารพาณิชย์เองยังแข่งขันกันระดมเงินฝาก ซึ่งแสดงว่าระบบเครดิตยังดีมีการคาดการณ์ว่าจะปล่อยสินเชื่อได้ จึงแข่งกันระดมเงินฝากไว้ก่อน อีกอย่างภาคการท่องเที่ยวก็ยังไปได้ 
“เราคงยังไม่ได้มีการปรับประมาณการการเติบโตทางเศรษฐกิจ หรือจีดีพี ในวันที่ 5 ก.ย.นี้ แม้จะมีการประชุมคณะกรรมการ นโยบายการเงิน (กนง.) ก็ตาม แต่คงไม่ปรับหรือมีการแถลงเป็นทางการ” นายประสาร กล่าว